Ledecký, Vladimír, poslanec NR SR (2023-05-10):
Vážené pani kolegyne, vážení páni kolegovia, dovolil som sa prihlásiť do rozpravy, pretože som predseda sociálneho výboru a práve sociálny výbor je gestor, v ktorom sa rokuje správa, ktorá je o štátnej službe. Má ju na starosti Rada pre štátnu službu. Práve s týmto zákonom nebol spokojný ani predseda tejto rady pán doktor Pavol Tkáč, ktorý napísal list nielen nám, ale napísal list aj na vedomie vedúcemu Úradu vlády. A problém je vlastne ten, že táto správa každý rok príde na sociálny výbor, ale tam jej život končí a vôbec sa neprerokuje v Národnej rade v pléne a rovnako sa neprerokuje ani nejaký výsledok z tejto správy. Táto správa je z roka na rok alarmujúcejšia a táto správa z roka na rok nám ukazuje, že konáme tie isté chyby a neriešime, neriešime ich. Hlavný problém je, že štátny aparát úradníkov každý rok sa nafukuje. Naozaj počas tejto vlády, keď som si pozrel všetky správy, tak z roka na rok nám narastá počet úradníkov. A nenarastajú nám len počty, ale narastajú nám, samozrejme, narastajú nám aj tabuľkové miesta a narážame tu na to, že keďže ministerstvo financií vypláca zdroje na tieto mzdy cez tabuľkové miesta, tak keďže nie sú obsadené, tak tieto peniaze sa neefektívne míňajú na niečo iné. Je veľmi dôležité povedať, že pani ministerka Veronika Remišová už tento centrálny systém mala zabezpečiť niekoľko rokov, stále, stále nefunguje, kde budú evidované aktuálne počty pracovných miest, ktoré sú, ktoré sú obsadené, a na základe toho sa budú prideľovať financie. Pokiaľ by sa tak robilo, tak ročne vieme ušetriť okolo 40 miliónov euro. Čiže keď si to spočítame za štyri roky, vyjde nám z toho cifra, z ktorej nás zabolí hlava. Ministerky a ministri pokračujú v politike zväčšovania štátneho aparátu, hoci sme hovorili, že ten štát budeme zoštíhľovať, budeme debyrokratizovať, budeme sa brániť prijímaniu nových úradníkov, opak je pravdou. Za posledný rok, čo mám štatistiku, sa počet zamestnancov na ministerstvách a Úrade vlády, len na týchto orgánoch vzrástol zhruba o 600. To znamená, je to, pre porovnanie, je to jedno priemerné alebo väčšie ministerstvo v Slovenskej republike, za jeden rok, za posledný, o ktorý máme, ktorý máme správu. Tiež zaujímavé zistenie je, že z roka na rok nám stúpajú osobné platy. Keď si pozrieme, že osobný plat je 5 000 euro, z roka na rok počet týchto osobných platov stúpa. Možno pre zaujímavosť, posledné číslo je 535 zamestnancov, ktorí majú osobné platy, ale máme aj ministerstvo, kde je 380 zamestnancov a má, myslím, že 57 ľudí osobné platy. Tak je to troška neporovnateľné a myslím, že je veľmi dôležité pozrieť sa na nadužívanie takisto týchto, týchto osobných platov. Mňa čo ale najviac zarazilo, sú dohody o vykonaní práce. Máme tu ministerstvo, ktoré tých dohodárov je raz toľko ako skutočných zamestnancov. Hoci tie miesta tabuľkové, ktoré majú, neobsadili, ale dohodárov, dohodárov prijímajú. To znamená, neobsadené miesta, na ne berú zdroje a navyše ešte, ešte zamestnávajú dohodárov. A jedná sa o ministerstvo, ktoré je, ktoré čelí rôznym, rôznym krízam. Naša strana, strana SaS, naozaj sa snaží, aby štátny aparát bol veľmi efektívny, aby bolo, aby bolo čo najmenej zbytočných miest. A posledná správa, ktorú, ktorú mám od predsedu Rady pre štátnu službu, zároveň niektoré zistenia navrhuje, aby preskúmal NKÚ a inšpektorát práce. A dúfam, že nájde sa aj priestor v Národnej rade, aby sa takéto závažné zistenia sem dostali. Nestotožňujem sa s tým, že kvalita práce sa zabezpečí navyšovaním úradníkov, a tiež sa nestotožňujem s tým, že ak máme nejaký problém a vytvoríme nejaký nový úrad, nejakú novú trafiku, zavesíme tam novú tabuľu, že problém budeme mať vyriešený. Určite to tak nefunguje. Ďakujem.